January | 2015 | Rachelle Du Bois
This entry was posted on January 31, 2015, in Uncategorized and tagged begin, Diep, einde, ewig, lewe, nadenke, natuur, oomblikke, seisoene, skepping, swaels, tydloosheid, wonder.	Leave a comment
Woorde soos water
Ek is so opgewonde omdat ek reeds my nuwe boek se eerste twee hoofstukke voltooi het. Na ‘n effense gesukkel is ek eindelik terug in my gewone roetine en kom die woorde flink en vinnig. Ek het reeds ‘n naam vir die boek, maar wil dit nie nou al bekend maak nie, want soos dit met skryf gaan, besluit een of meer van die karakters dalk om iets heeltemal teen dit wat jy vir hom of vir haar beplan het, te doen. Dit gooi natuurlik die hele storie deurmekaar en krap die res van die karakters om en dan doen hulle weer iets wat ek nie beplan het nie. Mens weet nooit wat gaan gebeur nie…. Dit is dus veiliger om die naam in jou agterkop te hou tot die storie voltooi is. Miskien pas dit nie meer nie.
Maar ek vorder flink so tussen al die ander take deur en ek hoop om ten minste 2000 woorde per dag te skryf. Dis nie te veel gevra nie en aansienlik stadiger as wat ek voorheen geskryf het. Maar wie weet, miskien raak ek so geïnspireerd en vol energie dat ek baie meer as dit neerpen.
En dit hang natuurlik van my karakters af. Hulle wil dalk nie saam speel nie….
This entry was posted on January 20, 2015, in Uncategorized.	Leave a comment
Opgewondenheid oor dit wat kom
Ons is reeds by die sewende dag van 2015 en die adrenalien pomp, daar’s opgewondenheid, angstigheid, frustrasie en afwagting in die lug. Ek hoor dit deur my venster en ek sien dit in die verkeer. Waar gaan jy heen? Wat gaan jy doen?
Ek het vir myself net ‘n paar doelwitte gestel:
Om meer te groei, om wyser te word, om meer te gee en te geniet.
Om ten minste vier of meer boeke te skryf, maar met groter sorg, aandag en fyner afwerking.
Om die nuwe boek waarmee ek reeds in Desember 2014 begin het, klaar te skryf. Ek het nog nie ‘n naam daarvoor nie, maar die groot lekkerte van skryf is reeds in my bloed, en die eerste vyf hoofstukke is klaar geskryf.
Ek het besluit om nie die tradisionele roete te volg deur weer groot uitgewers te nader vir moontlik publikasie van my boeke nie. Miskien weer later. Daar was verskeie redes vir my besluit. Eerstens neem dit te lank – maande – en teen daardie tyd het ek alreeds weer drie of meer boeke geskryf. Tweedens, so vinnig soos wat die inspirasie vloei, so vinnig skryf ek. En as die boek klaar is, wil ek hom so gou as moontlik daar buite kry vir lesers om te geniet. Ek sou dit haastigheid noem met ŉ goeie skeut opgewondenheid en vreugde oor ŉ skepping wat voltooi is.
ŉ Baie groot en aangename verrassing was my liefdesroman Inge se wonderlike ontvangs. Binne die eerste paar minute nadat ek dit op Amazon.com vrygestel het, het die eerste boeke begin verkoop. Dit is met dankbaarheid dat ek gesien het hoe my ander Afrikaanse boekeverkope ook begin styg. Mari is die topverkoper, met Maalkolk en die ander ŉ kortkop agter. (Gaan loer op die Kortpad na Romanse blad bo of klik op https://rachelledubois.com/nuwe-boeke/
Gelukkig is daar deesdae ander keuses ten opsigte van publikasie waarvan selfpublikasie een is. Die beskikbaarheid van draagbare tegnologie soos iPads, Kindle Readers, en so meer het ‘n geweldige ontploffing in aanvraag na e-boeke te weeg gebring, en maak dus die deure oop vir onafhanklike skrywers soos ek om ons werk in die openbare arena beskikbaar te stel.
Ongelukkig is daar slordige skryfwerk ook tussen self-uitgewers, en kleef die swak beeld aan onafhanklike skrywers, maar die kieskeurige leser kan hierdie swak werk heeltemal uitskakel deur ‘n oorsig te gee van hoe jy die boek gevind het en sterre daaraan toe te ken.
Sommige boeke laat net die lees van die eerste paar hoofstukke toe voor jy agterkom die boek is slordig geskryf en swak afgewerk. Dis dan wanneer jy die boek van jou tablet afvee, maar voor jy dit doen, “rate” die boek eers. Dis uiters belangrik vir die skrywers en lesers om te sorg dat swak werk uitgewys word Dit kan die skrywer net help om te verbeter.
Ek los jou as leser dan ook met ‘n taak en pleit dat jy elkeen van my boeke wat jy reeds gelees het, eerlik sal beoordeel en jou ervaring sal deel. Kom gesels met my daaroor, en vertel vir ander wat jy daarvan dink.
Kom ons maak 2015 ‘n jaar vol van leesgenot. Ek het die “Kortpad na romanse” -blad hierbo aangeheg met die skakels na waar jy die boeke in die hande kan kry. Gaan kyk gerus en geniet. Daar is ook kort beskrywings van elke boek om jou te help besluit.
Geniet dit! Ek gaan beslis.
This entry was posted on January 7, 2015, in Romanse and tagged Afrikaanse Liefdesverhale, Amazon.com, betowering, e-boeke, liefde, mooi, Nuutste romanse, romanse, stories.	Leave a comment